b'\n_START_ARTICLE_\nJurij I. Terter\n_START_SECTION_\nMladost\n_START_PARAGRAPH_\nJurijevo poreklo ni povsem jasno. Bizantinski viri omenjano, da je imel bolgarske in kumanske prednike. Po priimku sode\xc4\x8d je bil v sorodstvu s kumansko rodbino Terteroba. Imel je najmanj enega brata, Aldimirja, katerega je med njegovim regentstvom ali svojim vladanjem povi\xc5\xa1al v despota._NEWLINE_Ko je med Ivajlovim uporom leta 1279 Ivan Asen III. postal car v Trnovem, je posku\xc5\xa1al utrditi svoj polo\xc5\xbeaj z zavezni\xc5\xa1tvom z Jurijem Terterjem. Slednji se je zato lo\xc4\x8dil od prve \xc5\xbeene Marije in jo skupaj s sinom Teodorjem Svetoslavom poslali kot talca v Bizantinsko cesarstvo. Po lo\xc4\x8ditvi se je poro\xc4\x8dil  s Kiro  Marijo Asenino, sestro Ivana Asena III., in dobil naslov despot, najvi\xc5\xa1ji naslov v bizantinsko-bolgarski dvorni hierarhiji.\n_START_SECTION_\nBolgarski car\n_START_PARAGRAPH_\nIvajlovi uspehi proti Bizantincem so primorali Ivana Asena III., da je zapustil prestolnico in pobegnil v Bizantinsko cesarstvo, s \xc4\x8dimer je omogo\xc4\x8dil Juriju I. Terterju prisvojitev bolgarskega prestola leta 1280. Ko je Jurij izlo\xc4\x8dil tekmeca Ivajla in Ivana Asena III., je leta 1281 sklenil zavezni\xc5\xa1tvo s sicilskim kraljem Karlom I. An\xc5\xbeujskim, \xc5\xa0tefanom Dragutinom in Tesalijo  proti Mihaelu VIII. Paleologu.  Zavezni\xc5\xa1tvo je razpadlo zaradi Sicilskih ve\xc4\x8dernic in odcepitve Sicilije leta 1282 in mongolskega pusto\xc5\xa1enja Bolgarije pod Nogajevim vodstvom. Srbsko podporo je posku\xc5\xa1al dobiti s poroko svoje h\xc4\x8derke Ane s srbskim kraljem \xc5\xa0tefanom Milutinom leta 1284.  _NEWLINE_Po smrti Mihaela VIII. Paleologa leta 1282 se je Jurij I. za\xc4\x8del ponovno pogajati z Bizantinci in posku\xc5\xa1al dose\xc4\x8di vrnitev svoje prve \xc5\xbeene. Pogajanja so se kon\xc4\x8dala z dogovorom, da bosta Mariji zamenjali vlogi carice in talke. Po uspe\xc5\xa1nem posredovanju patriarha Joahima III. se je v Bolgarijo vrnil tudi Teodor Svetoslav in postal o\xc4\x8detov sovladar. Po \xc5\xa1e eni invaziji Mongolov leta 1825 je bil Teodor Svetoslav poslan za talca na Nogajev dvor v Zlato hordo. Tja je bila poslana tudi njegova sestra Helena, ki se je tam poro\xc4\x8dila z Nogajevim sinom \xc4\x8cako.\n_START_SECTION_\nIzgnanstvo in smrt\n_START_PARAGRAPH_\nJurij I. je iz neznanih razlogov, morda pod pritiskom Mongolov, leta 1292 iskal zato\xc4\x8di\xc5\xa1\xc4\x8de v Bizantinskem cesarstvu. Cesar Andronik II. Paleolog ga sprva ni \xc5\xbeelel sprejeti, morda zato, ker se je bal spora z Mongoli.  Jurij je v okolici Odrina v te\xc5\xbekih razmerah \xc4\x8dakal na cesarjevo odlo\xc4\x8ditev in nazadnje dobil dovoljenje za naselitev v Anatoliji. Za naslednjih deset let njegovega \xc5\xbeivljenja ni nobenega zanesljivega podatka. Leta 1301 je  sin Teodor Svetoslav, takrat \xc5\xbee bolgarski car,  porazil bizantinsko vojsko in ujel trinajst visokih \xc4\x8dastnikov, ki jih je zamenjal za svojega o\xc4\x8deta._NEWLINE_V Bolgariji se Jurij I. ni pridru\xc5\xbeil sinu na vladarskem prestolu, ampak je bil prisiljen na \xc5\xbeivljenje v mestu, ki ga je izbral sin. Napis v skalni cerkvi v Ivanovu skopo omenja smrt "carja Gergija" leta 1308/1309.'